Magi (Biblia)
Vide etiam paginam discretivam: Magus. Magi (Graece μάγοι) in Evangelio secundum Matthaeo fuerunt sapientes qui, cum natus esset Iesus, eum adoratum advenerunt, dicentes: "Ubi est qui natus est rex Iudaeorum? Vidimus enim stellam eius in oriente, et venimus adorare eum" (Matt. 2:2). Hi magi tria munera obtulerunt: aurum, thus, myrrham. Paulatim multae fabulae vel legenda de magis facta sunt, et magi postremo ut tres reges describebantur, qui tres terras continentes tum notas Europam, Asiam, et Africam repraesentarent. Nomina horum magorum sunt Caspar, Melchior, Balthasar, quae nomina forsitan inventa sunt ut litterae CMB explicarentur quae "Christus Mansionem Benedicat" dicere volunt. Unus horum magorum (saepe, non semper, Balthasar) ut niger describitur, qui Africam repraesentet, sed in America Hispanica saeculorum septimi decimi et duodevicensimi non ut niger, sed ut indigena Americanus. Sancti Magi sunt Coloniae Agrippinae patroni. Fama fert Flaviam Iuliam Helenam Augustam sanctam reliquias in Palaestina invenisse. Tum reliquiae magorum Mediolanum portatae sunt. Deinde Fridericus I Barbarossa, Caesar Augustus, Mediolano expugnato, reliquias episcopo Coloniensi Rainoldo de Dassel dono dedit. Reliquiae 23 Iulii anni 1164 Coloniam advenerunt; ex quo tempore Coloniae sunt. Mediolani in ecclesia sancti Eustorgii ingens arca lapidea adhuc exstat, in qua reliquiae horum trium magorum conditae erant, antequam Coloniam deportatae sunt. Sollemnitas Magorum est in ecclesia catholica 6° Ianuarii (vel secundum calendarium paganum a.d. VIII Idus Ianuarias) vel die Sollemnitatis Epiphaniae Domini. Hoc die parvuli vel ministrantes veste magorum induti ostia pulsant, hymnos cantant, poemata dicunt, mansionem ad omnem annum sequentem benedicunt et parvam pecuniam organizationibus caritativis precantur. In porta mansionis scribunt numerum anni et litteras benedictionis, exempli gratia MM+C+M+B+IX.